### Resumé

I november 2022 besluttede Børne- og Familieudvalget at revidere den nuværende børne- og ungepolitik. Arbejdet med den nye politik har været inddelt i tre faser: En undersøgende fase, en kvalificerende fase og en afsluttende fase. Vi er nu nået til den afsluttende fase, hvor politikken sendes i høring i bl.a. FagMED Dagtilbud, inden endelig godkendelse i Byrådet.

**Sagen er genoptaget efter høring. Høringsvar fra FagMED, relevante fagudvalg, MED-udvalg, bestyrelser, div. råd og organer er vedlagt.**Forvaltningen har på baggrund af høringssvarene lavet en oversigt over gennemgående temaer, som har givet anledning til at foreslå to konkrete ændringer i teksten.

### Sagsfremstilling

I november 2022 besluttede Børne- og Familieudvalget at revidere den nuværende børne- og ungepolitik. Her blev det besluttet, at politikken skulle laves i et tæt samarbejde med børn, unge, forældre, politikere, ledere, medarbejdere og øvrige samarbejdspartnere. Derudover skulle den være forankret i kommunens vision, uden udløbsdato og være en politik for alle børn og unge.

Arbejdet med børne- og ungepolitikken har været inddelt i en undersøgende fase, en kvalificerende fase og en afsluttende fase.

#### Den undersøgende fase

I den undersøgende fase startede arbejdet med at indsamle inspiration fra andre kommuner og opstart af de første inddragende processer – herunder et digitalt spor, hvor borgere løbende har kunne komme med input til politikken. Det var også i denne fase, at børn, unge, forældre, medarbejdere mv. blev interviewet, og på [adresse] blev alle der havde lyst, inviteret til at dele deres perspektiver på det gode børne- og ungeliv i Vejle. Derudover blev der i september 2023 afholdt en temadag for alle Børne- og Ungeforvaltningens øverste ledere, repræsentanter fra FagMED, medarbejdere fra andre forvaltninger samt Børne- og Familieudvalget, hvor formålet var at få deres faglige blik på politikkens form og indhold.

#### Den kvalificerende fase

I den kvalificerende fase blev al datamaterialet sammenskrevet. Udkastet blev herefter drøftet først i en større kreds af medarbejdere og ledere i Børn & Unge herunder chefgruppen, Kontaktudvalget, Institutionsrådet, ledergruppen i Familie & Forebyggelse og Direktionen. Med afsæt i de tilbagemeldinger der blev givet, er politikken tilpasset med få justeringer forud for behandlingen i Børne- og Familieudvalget. Politikken blev taget godt imod alle steder. Overordnet blev der peget på, at politikken er tydelig i sit budskab, handlingsanvisende og sætter retning for arbejdet med børn og unge.

#### Den afsluttende fase

I den afsluttende fase, hvor vi er nu, behandles politikken i Børne- og Familieudvalget og sendes derefter i høring relevante fagudvalg, MED-udvalg, bestyrelser, div. råd og organer. Efter høringsperioden bearbejdes svarene og fremlægges herefter i udvalget mhp. at sende politikken til endelig politisk behandling i Byrådet.

#### Historik

Børne- og ungedirektøren indstiller, den 4. april 2024, punkt 33:
at Børne- og ungepolitikken behandles i udvalget og sendes i høring i relevante fagudvalg, MED-udvalg, bestyrelser, div. råd og organer forud for endelig politisk behandling.

Beslutning fra Børne- og Familieudvalget, den 4. april 2024, punkt 33:
Børne- og Familieudvalget besluttede, at forvaltningen udarbejder et justeret forslag til behandling i udvalget til næste møde.  Matthias Thomsen udsættes.

Børne- og ungedirektøren indstiller, den 25. april 2024, punkt 52:
at Børne- og ungepolitikken behandles i udvalget og sendes i høring i relevante fagudvalg, MED-udvalg, bestyrelser, div. råd og organer forud for endelig politisk behandling.

Beslutning fra Børne- og Familieudvalget, den 25. april 2024, punkt 52:
Godkendt.

#### Høring

Den nye børne- og ungepolitik er i høring i perioden 25. april - 7. juni 2024.

#### Sagen er nu genoptaget efter høring

Høringsfasen sluttede 7. juni, og forvaltningen har læst og behandlet høringssvarene. Forvaltningen har modtaget 47 høringssvar.

Overordnet set er politikken blevet taget godt imod. Det er med sætninger som ”en rigtig god politik”, "med gode ambitioner” som er ”let at læse”, ”overskuelig”, og ”den kan bruges som rettesnor og arbejdsredskab i det pædagogiske arbejde”.

Selvom høringssvarenes grundtone generelt er positiv, peges der på nogle temaer, som nedenfor er samlet i fem overordnede temaer. Rækkefølgen indikerer, hvilke der er mest hyppige.

* Besparelser og medfølgende økonomi (timing)
  Der er en række kommentarer, der omhandler forundring over at sende politikken i høring parallelt med en større sparerunde, som blev afviklet i efteråret. Samtidig peger flere på, at de håber, at der følger midler med til at implementere politikken.
* Forankring/handleplan
  Flere efterspørger en handleplan eller et katalog, der beskriver, hvordan der skal arbejdes med politikken. Der spørges ind til hjælp til forankring og en tydelig ramme for, hvordan der skal arbejdes med ambitionerne.
* Forældre for meget/for lidt ansvar
  Der er enkelte kommentarer til, at forældre ikke fylder nok i politikken, at de også har en rolle i samarbejdet omkring barnet. Samtidig er der høringssvar, som giver udtryk for det modsatte, at der stilles for store krav til forældre i politikken.
* Børn med særlige behov
  Nogle høringssvar udtrykker bekymring for at ”børn med særlige behov” ikke nævnes specifikt. Bekymringen handler også om besparelser på området, og om at der er mere fokus på fællesskaber end individ i politikken.
* Ønsker til ændringer i teksten
  I høringssvarene er der enkelte kommentarer til ønsker om ændringer i ordvalg og sætninger. De nedenstående nævnes flere gange:

* + Udtrykket ”vores mission er enkel” opfattes forskelligt, der er flere bud på alternative formuleringer fx ”vores mission er klar og tydelig”.
  + Udtrykket ”at stå på tæer”, er der også nogle, der peger på. Her forslås fx i stedet ”vi rækker hånden længere frem".
  + Udtryk som en ”verden i hastig udvikling”, nogle sætter spørgsmålstegn ved, om kommunen skal ruste børn og unge til det.

#### **Forvaltningens bemærkninger og forslag til** ændringer

De fremhævede bemærkninger kommer fra flere sider, men det er stadig en relativ begrænset andel af de samlede høringssvar.

Ift. bemærkningerne om forankring og handleplan vil forvaltningen udarbejde en plan, og politikken skal i høj grad udleves gennem de øvrige strategier og initiativer, der allerede er i gang og tages fremadrettet.

Forvaltningen vil på baggrund af høringerne foreslå to konkrete forslag til ændringer

1. Nuværende sætning: ”Vores mission er enkel”, vi foreslår i stedet at skrive: ”Vores mission”.
2. Nuværende sætning: ”Ruste børn og unge til at navigere i en tid med højt tempo og hastig udvikling”, vi foreslår i stedet at skrive: ”Ruste børn og unge til at balancere i en verden med højt tempo og hastig udvikling”.

### Sagens videre forløb

Børne- og Familieudvalget besluttede efter forslag fra Fælleselevrådet på mødet 20. juni 2024 i punkt 76 en ændring af politikkens sidste sætning, så meningen fremstår tydeligere.

### Historik

#### Børne- og ungedirektøren indstiller, den 20. juni 2024, punkt 77:

at Børne- og Familieudvalget godkender ændringerne i politikken som fremgår af "forslag til godkendelse" og

at Børne og Familieudvalget overfor Byrådet anbefaler at børne- og ungepolitikken godkendes.

#### Beslutning fra Børne- og Familieudvalget, den 20. juni 2024, punkt 77:

Anbefalet, idet afslutningen i sidste afsnit i "sådan arbejder vi med ambitionerne" ændres til; og vores børn og unge - dem det hele handler om.

#### Beslutning fra Økonomiudvalget, den 5. august 2024, punkt 183:

Anbefales.

Ken Mathiesen deltog ikke i behandlingen af punktet.

Fraværende: Johnny Bach.

### Beslutning

Godkendt.

Fraværende: Jonas Jespersen.

Fraværende: Paul Sørensen. I stedet mødet Kristian Nilsson.